
 18.12.2013
 BG
 Официален вестник на Европейския съюз
 L 341/10
 РЕГЛАМЕНТ ЗА ИЗПЪЛНЕНИЕ (ЕС) No 1352/2013 НА КОМИСИЯТА
 от 4 декември 2013 година
 за установяване на формулярите, предвидени в Регламент (ЕС) No 608/2013 на Европейския парламент и на Съвета относно защитата на правата върху интелектуалната собственост, осъществявана от митническите органи
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 608/2013 на Европейския парламент и на Съвета от 12 юни 2013 година относно защитата на правата върху интелектуалната собственост, осъществявана от митническите органи, и за отмяна на Регламент (ЕО) No 1383/2003 на Съвета (1), и по-специално член 6, параграф 1 и член 12, параграф 7 от него,
 след консултация с Европейския надзорен орган по защита на данните,
 като има предвид, че:
 (1)
 С Регламент (ЕС) No 608/2013 се определят условията и процедурите за намеса на митническите органи, когато стоки, за които се предполага, че нарушават права върху интелектуалната собственост, са или следва да са били обект на митнически надзор или митнически контрол в съответствие с Регламент (ЕИО) No 2913/92 на Съвета (2).
 (2)
 В съответствие с Регламент (ЕС) No 608/2013 лицата и образуванията имат надлежно право да подават заявление пред компетентния митнически отдел с искане за намеса на митническите органи по отношение на тези стоки (заявление) и могат също така да поискат удължаване на периода, по време на който митническите органи трябва да предприемат намеса в съответствие с по-рано удовлетворено заявление (искане за удължаване).
 (3)
 С цел да се осигурят хармонизирани условия за подаване на заявленията и исканията за удължаване, следва да се установят стандартни формуляри.
 (4)
 Тези стандартни формуляри следва да заменят предвидените в Регламент (ЕО) No 1891/2004 на Комисията (3) за изпълнение на Регламент (ЕО) No 1383/2003 на Съвета (4), който ще бъде отменен с Регламент (ЕС) No 608/2013.
 (5)
 Поради това следва Регламент (ЕО) No 1891/2004 да бъде отменен.
 (6)
 Регламент (ЕС) No 608/2013 се прилага от 1 януари 2014 г. и следователно настоящият регламент следва да бъде приложим от същата дата.
 (7)
 Мерките, предвидени в настоящия регламент, са в съответствие със становището на Комитета по Митническия кодекс, посочен в член 34, параграф 1 от Регламент (ЕС) No 608/2013,
 ПРИЕ НАСТОЯЩИЯ РЕГЛАМЕНТ:
 Член 1
 1. Заявлението за искане на намеса на митническите органи по отношение на стоки, за които се предполага, че нарушават права върху интелектуалната собственост (заявление), посочено в член 6 от Регламент (ЕС) No 608/2013, се подава чрез попълване на формуляра, изложен в приложение I към настоящия регламент.
 2. Искането за удължаване на периода, по време на който митническите органи трябва да предприемат намеса (искане за удължаване), посочено в член 12 от Регламент (ЕС) No 608/2013, се подава чрез попълване на формуляра, изложен в приложение II към настоящия регламент.
 3. Формулярите, изложени в приложения I и II, се попълват в съответствие с бележките относно попълването, съдържащи се в приложение III.
 Член 2
 Независимо от разпоредбите на член 5, параграф 6 от Регламент (ЕС) No 608/2013, изложените в приложения I и II към настоящия регламент формуляри могат при необходимост